JSP คาด Q2/58 รายได้พุ่ง 150% มั่นใจทั้งปีกำไรโตเท่าตัว
JSP คาด Q2/58 รายได้พุ่ง 150% จาก Q1/58 ตั้งเป้ารายได้ปีนี้แตะ 4 พันลบ.จาก 2.6 พันลบ.ปีก่อน คาดกำไรปีนี้โตกว่าเท่าตัว เตรียมเปิด 2 โครงการใหม่ใน Q4/58 มูลค่ารวม 8 พันลบ. ตั้งงบซื้อที่ดินอย่างน้อย 1 พันลบ.ใช้รองรับการพัฒนาโครงการยาวถึงปี 62
4 มิ.ย. 2558

นายทนงศักดิ์ มโนธรรมรักษา ประธานกรรมการบริหาร และกรรมการผู้จัดการ บริษัท เจ.เอส.พี. พร็อพเพอร์ตี้ จำกัด (มหาชน) หรือ JSP เปิดเผยว่า แนวโน้มผลการดำเนินงานในช่วงไตรมาส 2/58 จะเติบโตดีกว่าช่วงเดียวกันของปีก่อน และคาดว่ารายได้จะเติบโตถึง 150% จากไตรมาส 1/58 เนื่องจากมีการโอนกรรมสิทธิ์โครงการสำเพ็ง 2 เฟส 3-4 และการโอนกรรมสิทธิ์โครงการทิวลิปสแควร์ในส่วนของอาคารพาณิชย์เข้ามา
โดยบริษัทจึงมั่นใจรายได้ปีนี้จะเติบโตได้ตามเป้าหมายที่วางไว้ราว 4,000 ล้านบาท หรือเติบโต 150% จากปีก่อนที่มีรายได้ 2,613.11 ล้านบาท และกำไรสุทธิก็จะเติบโตกว่าเท่าตัวจากปีก่อนที่มีกำไรสุทธิ 486 ล้านบาท ปัจจุบันบริษัทมียอดขายรอโอน (Backlog) 6,400 ล้านบาท ซึ่งจะรับรู้ในช่วงที่เหลือของปีอีก 3,500 ล้านบาท จากไตรมาสแรกรับรู้ไปแล้ว 822 ล้านบาท ส่วนที่เหลือจะรับรู้รายได้ในปีถัดไป
นอกจากนี้ บริษัทเตรียมเปิดโครงการใหม่จำนวน 2 โครงการ มูลค่ารวม 8,000 ล้านบาท ประกอบด้วย โครงการคอนโดมิเนียมที่ตำบลแพรกษา จังหวัดสมุทรปราการ มูลค่าประมาณ 4,000 ล้านบาท จำนวนห้องพักประมาณ 1,000 ยูนิต เจาะลูกค้ากลุ่มระดับ B-C และโครงการในทำเลบางบัวทอง มูลค่าประมาณ 4,000 ล้านบาท ทั้ง 2 โครงการเป็นรูปแบบ mixed-use คาดว่าจะเปิดขายในช่วงไตรมาส 4/58 เพื่อทยอยรับรู้รายได้จากการโอนกรรมสิทธิ์ในช่วงปี 59-60 ส่วนโครงการเดอะ ไมอามี่ บางปู มูลค่าโครงการ 5,500 ล้านบาท เริ่มเปิดขายแล้วและสร้างยอดขายได้แล้ว 40% น่าจะรับรู้รายได้ทั้งหมดภายในปี 59
สำหรับภาพรวมตลาดอสังหาริมทรัพย์ครึ่งปีหลังนี้น่าจะปรับตัวดีขึ้นกว่าครึ่งปีแรก จากรูปแบบของโครงการที่มีความทันสมัยมากขึ้น ตรงตามความต้องการของลูกค้ามากขึ้น ขณะที่บริษัทฯ วางงบลงทุนซื้อที่ดินไว้อย่างน้อย 1,000 ล้านบาท เพื่อรองรับการพัฒนาโครงการไปจนถึงปี 62 ปัจจุบันบริษัทมีที่ดินอยู่แล้วจำนวน 4 แปลง
ส่วนแหล่งที่มาของเงินลงทุนจะมาจากการระดมทุนผ่านการเสนอขายหุ้นเพิ่มทุนต่อประชาชนทั่วไปครั้งแรก (IPO) ที่ยังมีอยู่ 1,600 ล้านบาท และกระแสเงินสดที่มีอยู่ในบัญชีธนาคารราว 1,700 ล้านบาท